
הכנסת השמונה-עשרה 
נוסח לא מתוקן

 מושב רביעי
<פרוטוקול מס'  1116>
 מישיבת ועדת הכספים 
 יום שלישי, כ"ב בסיון התשע"ב (12 ביוני 2012), שעה 11:55
<סדר היום:>
<שינויים בתקציב לשנת 2012>
נכחו:

<חברי הוועדה:> 
משה גפני – היו"ר

יעקב אדרי

ציון פיניאן

פניה קירשנבאום

<מוזמנים:> 
	נירית גדסי
	–
	מנהלת מחלקת חינוך פיננסי, אגף שוק ההון, משרד האוצר

	אסף וסרצוג
	–
	רפרנט בטחון פנים, משרד האוצר

	דורון סמיש
	–
	רפרנט ממשל ומנהל, אגף התקציבים, משרד האוצר

	אייל אביטל
	–
	מנהל אגף תקציבים, משרד המשפטים

	עופר מרגלית
	–
	אגף התקציבים, משרד האוצר

	רועי כפיר
	–
	רפרנט בריאות, אגף התקציבים, משרד האוצר

	אורי שמרת
	–
	אגף התקציבים, משרד האוצר

	אורי גבע
	–
	אגף התקציבים, משרד האוצר

	חן לב
	–
	אגף התקציבים, משרד האוצר

	עדי חכמון
	–
	אגף התקציבים, משרד האוצר

	גיא הרמתי
	–
	אגף התקציבים, משרד האוצר

	דניאלה פרתם
	–
	אגף התקציבים, משרד האוצר

	אריאל יוצר
	–
	אגף התקציבים, משרד האוצר

	דני גלושנקוב
	–
	אגף התקציבים, משרד האוצר

	יוסי עדס
	–
	אגף התקציבים, משרד האוצר

	רן רידיג
	–
	אגף התקציבים, משרד האוצר

	אמיר אדרי
	–
	אגף התקציבים, משרד האוצר

	מיכאל שפירא
	–
	מנהל אגף בכיר, תכנון ופיתוח מדיניות, הנהלת בתי המשפט

	יעקב משמיש
	–
	מנהל תחום תקציבים, הנהלת בתי המשפט

	קרן שפר
	–
	תקציבאית משרד התיירות

	אייל אביטל
	–
	משרד המשפטים

	אלעד עמיחי
	–
	סמנכ"ל בכיר למינהל ומשאבי אנוש, המשרד להגנת הסביבה

	שירלי ברנע
	–
	ראש תחום תקציבים, המשרד להגנת הסביבה

	שאול אויזלר
	–
	אגף התקציבים, המשרד להגנת הסביבה

	אריאל לוין
	–
	משרד הבינוי והשיכון

	מוטי אלמליח
	–
	מינהלת השירות האזרחי לאומי

	סימה נח
	–
	אגף התקציבים, משרד החוץ

	עודד לביאן
	–
	אגף התקציבים, משרד החוץ

	דוד שטיינמץ
	–
	משרד התעשייה, המסחר והתעסוקה


<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<שינויים בתקציב לשנת 2012>
<היו"ר משה גפני:>
אני פותח את ישיבת ועדת הכספים. על סדר היום שינויים בתקציב לשנת 2012.
פניות מספר 233 ו-234 –
חינוך פיננסי. את דנה בזה היום?

<פניה קירשנבאום:>
כן.

<היו"ר משה גפני:>
תאמרי בקצרה ולאחר מכן זה יידון בוועדת המשנה בראשות חברת הכנסת פניה קירשנבאום. מה זה חינוך פיננסי? לא הבנתי מה זה להעביר עשרים מיליון שקלים. כאמור, הדיון היותר מורחב יהיה בוועדת המשנה, אבל תאמרי לנו משהו אם את רוצה שנאשר את זה היום.

<נירית גדסי:>
שלום לכולם. שמי נירית גדסי, אני מנהלת מחלקת חינוך פיננסי באגף שוק ההון במשרד האוצר. אנחנו מחלקה חדשה שהוקמה לפני כחצי שנה בעקבות החלטת הממשלה שצריך לקדם את החינוך הפיננסי של אזרחי מדינת ישראל. כשאנחנו מדברים על חינוך פיננסי, אנחנו בעצם מדברים על מתן מידע, כלים ויכולות לאזרחים לקבל החלטות מושכלות לגבי הכסף שלהם ברמה האישית, במסגרת האישית או המשפחתית. אנחנו הולכים לגעת במגוון מאוד רחב של נושאים החל מכלכלת המשפחה, ניהול תקציב אישי או משפחתי, צרכנות נבונה, התנהלות בחשבון הבנק, רכישת מוצרים פיננסיים – אם זה ביטוח או מוצרי חסכון או השקעה – מגוון מאוד מאוד רחב של נושאים. 

היום במדינת ישראל יש  שלושה רגולטורים  שאחראים על הפיקוח על הגופים הפיננסיים ועל המוצרים שהם מייצרים ומשווקים לצרכנים והם כמובן הפיקוח על הבנקים בבנק ישראל, רשות ניירות ערך ואגף שוק ההון במשרד האוצר ממנו אני מגיעה. חסר איזשהו גורם שיסתכל יותר בראייה כוללת על המידע שנדרש לאזרח כדי  לבוא ולעשות שימוש מושכל באותם מוצרים שכולנו מתנסים בהם ביום יום ומתקשים מאוד לקבל את ההחלטות הנכונות לגביהם.
לכן החליטו שצריך להקים איזשהו גורם שירכז את העיסוק בנושא, יתווה את המדיניות ויקדם את המדיניות הזאת וכאן אנחנו באים. לצורך כך אנחנו ביקשנו תקציב של עשרים מיליון שקלים שנועד לאפשר לנו גם להתוות מדיניות, לקדם שיתופי פעולה בנושא, לקדם מחקר בנושא שנדרש כדי לדעת איך אנחנו מקדמים תוכניות חינוך פיננסי טובות ואפקטיביות לאזרחים כולם וגם לקדם תוכניות ספציפיות.

בכמה חודשים שאנחנו קיימים התחלנו לגבש איזושהי תוכנית מדיניות ברמה הלאומית, איך מקדמים חינוך פיננסי ועל זה אני ארחיב קצת יותר בישיבה שמתקיימת אחר כך בוועדת המשנה. אני אדבר קצת יותר על הנושאים הגדולים יותר.

<היו"ר משה גפני:>
הדיון יהיה בוועדת המשנה וזה בסדר. תגידי לנו למה אנחנו צריכים לאשר עשרים מיליון שקלים. זאת אומרת, ברגע שאנחנו מאשרים, מי מקבל את הכסף?

<נירית גדסי:>
עשרים מיליון השקלים האלה, זה קודם כל תקציב של פעילות מחלקת חינוך פיננסי שאמורה לקדם כמה דברים. ראשית, אנחנו אמורים להקים אתר אינטרנט מרכזי לחינוך פיננסי שיכלול הרבה מאוד כלים לצרכנים לבדוק איך הם יכולים לקבל החלטה טובה יותר לגבי הכסף להם, אם אלה מחשבונים, אם אלה סרטונים, אם אלה כל מיני מצגות אינטראקטיביות והדברים האלה כמובן עולים לא מעט כסף. 

<היו"ר משה גפני:>
כמה כסף עולה האינטרנט?
<נירית גדסי:>
להערכתנו בסביבות חמישה מיליון שקלים.

הסעיף הגדול הנוסף עליו אנחנו מדברים. במסגרת אותה תכנית מדיניות לאומית אנחנו נרצה לבחון איזה סוגי תוכניות כדאי לקדם בשלב הראשון כי ברור שאנחנו לא נוכל להגיע לכולם מיד אלא צריך לייצר איזשהו סדר עדיפויות. אחד הדברים שברור לנו כבר היום שנרצה להגיע אליו בשלב הראשון הוא מערכת החינוך כיוון שמה שמלמדים בגיל צעיר בעצם נטמע בכולנו ומשריש בכולנו איזה שהם דפוסי התנהלות טובים יותר לגבי הכסף שלנו. לכן ישבנו עם משרד החינוך וגיבשנו איזושהי תוכנית עבודה שאני ארחיב עליה בוועדת המשנה. לצורך פיתוח החומרים הללו נדרשים כשישה מיליוני שקלים, לפי הערכות שגיבשנו יחד עם משרד החינוך. בנוסף נדרש כסף גם להכשיר את המורים הקיימים במערכת החינוך כדי שילמדו את השיעורים הללו.  הם יצטרכו לעבור הכשרות וגם זה עולה כסף. מעבר לכך, אנחנו צריכים להיעזר בכל מיני יועצים, אם זה יועץ להקים פלטפורמה לשיתוף הציבור עם שולחנות עגולים או כלים נוספים של שיתוף הציבור. זאת תוכנית לא של מחלקת חינוך פיננסי לבד אלא אנחנו משתפים הרבה מאוד גופים.
<יעקב אדרי:>
אתם מבקשים כסף ואחרי כן עושים תוכנית או להפך, יש תוכנית מובנית ומסודרת עם ציפיות מה יהיו התוצאות?

<נירית גדסי:>
אנחנו ביקשנו תקציב ראשוני לצורך גיבוש התוכנית, גם לגבש את התוכנית ולקיים איזושהי התייעצות רחבה לגבי התוכנית.

<היו"ר משה גפני:>
כמה כסף תעלה התוכנית הכוללת?

<נירית גדסי:>
התוכנית הכוללת תערב שותפים שהם לאו דווקא מהממשלה אלא גם מהמגזר הפרטי ולכן גם המימון לא בהכרח יגיע מהממשלה אלא מכל מיני מקורות.

<יעקב אדרי:>
אני מציע שבכל זאת יהיה דיון בוועדת המשנה ואחרי כן נראה את התמונה.

<פניה קירשנבאום:>
זה בדיוק מה שרציתי לומר. אנחנו יכולים להצביע כאן ואני אגיש רביזיה. עד שלא נדון בזה,  הרביזיה תהיה.

<היו"ר משה גפני:>
אני מציע לקיים את הדיון ואת תאמרי לנו האם לקבל את ההמלצה. 

<פניה קירשנבאום:>
אם לא נצביע היום, זה יצטרך לחכות עד שבוע הבא.

<יעקב אדרי:>
בינתיים הם יבואו ויסבירו את כל הנושא. 

<פניה קירשנבאום:>
אני שומעת שלא היה דיון וכל מה שאני שומעת זה בגדר של הכרזות ותוכניות.  לפחות אני לא ראיתי – אבל אולי היום נראה בוועדת המשנה – משהו ממשי.
<היו"ר משה גפני:>
אנחנו נקיים את הדיון בוועדת המשנה בראשות חברת הכנסת פניה קירשנבאום.
<נירית גדסי:>
חשוב להדגיש שגם לצורך הכנת תוכנית רצינית ומסודרת, נדרשים תקציבים.

<היו"ר משה גפני:>
אני לא דוחה אותך לשנה הבאה.

<נירית גדסי:>
החלטת הממשלה שכבר עברה בנושא לפני מספר חודשים הטילה עלינו למשל להקים את אתר האינטרנט תוך פחות משנה מהיום. כמובן שלצורך כך נדרש לנו כסף.

<היו"ר משה גפני:>
בסדר. אני לא דוחה אותך לעוד שנה. יש דיון בוועדת המשנה. זה נראה לי קצת – אני חושב שזה גם נראה לאחרים – מוגזם. זה הרבה כסף מה גם שאנחנו לא יודעים מה התוכנית הכוללת וכמה כסף זה יעלה. בסדר, זה דבר נחמד חינוך פיננסי, ואגב, זה נושא מאוד חיוני היום, אבל זה יהיה במערכת החינוך? אנחנו לא יודעים כלום. אני לא חושב שזה דבר ראוי שנאשר בצורה הזאת אבל אני לא דוחה את זה לזמן רב. היום יתקיים הדיון ואם יושבת ראש ועדת המשנה תגיד לנו שהתוכנית היא תוכנית רצינית וטובה – נאשר. אל תכעסי עלינו.
<נירית גדסי:>
חלילה, אני לא כועסת. אני רק מנסה להבהיר שכדי שנוכל לעשות את עבודתנו כראוי, נדרשים לנו תקציבים. גם משרד החינוך שמשתף אתנו פעולה בצורה יוצאת דופן רוצה לקדם את הדברים.
<היו"ר משה גפני:>
בסדר גמור. אנחנו מבקשים שיתקיים דיון בעניין. אני מודה לך.

פנייה מספר  239 -

פניות מספר 249 ו-250 –
<דורון סמיש:>
הפנייה נועדה לתגבר את משרד האוצר בעקבות חיוב כפול של מינהל הדיור הממשלתי.

<היו"ר משה גפני:>
עבור מה?

<דורון סמיש:>
עבור שכר דירה. הם חייבו פעמיים את שכר הדירה של משרד האוצר.

<היו"ר משה גפני:>
אנחנו מצביעים.

הצבעה

בעד אישור פניות מספר 249 ו-250 – פה אחד
הפניות אושרו

<היו"ר משה גפני:>
פניות מספר 254 עד 256

<אורי גבע:>
הפנייה הזאת נועדה לתגבור 5.5 מיליון שקלים בתקציב משרד החוץ ממשרדים שונים ואני אפרט. ראשית, מיליון ו-400 אלף שקלים להשתתפות בקיום מחנה מדע אסיאתי בשיתוף המשרד. עוד מיליון שקלים להפקת כנס בינלאומי להסברה ברחבי העולם.

<היו"ר משה גפני:>
רק רגע. יש משהו שאנחנו לא יודעים, מינויים חדשים, שחברת הכנסת גמליאל היא שרה? על חשבון זה שנתתם לה את המינוי, הורדתם לה שבעים אלף שקלים? 

<יעקב אדרי:>
כתוב השרה גילה גמליאל. לא רק זה אלא שכתבו פעמיים גמליאל. 

<היו"ר משה גפני:>
פעמיים גמליאל. לשכת השרה ומורידים לה שבעים אלף שקלים. אם אתם מעלים אותה בדרגה, תוסיפו לה שבעים אלף שקלים.

תמשיך.

<אורי גבע:>
יש תשלומים לקרן ההגירה הבינלאומית, מיליון שקלים, להסכם עובדים זרים עם תאילנד. 

<היו"ר משה גפני:>
מה זה?

<אורי גבע:>
הסכמים משותפים של ארגון ההגירה, ה-IOM, בין ישראל לבין תאילנד. אני לא מכיר את זה לפרטים.

<סימה נח:>
מדינת ישראל חברה בארגון.

<היו"ר משה גפני:>
מי הדוברת?

<סימה נח:>
סימה נוח, אגף התקציבים במשרד החוץ.

<היו"ר משה גפני:>
מה זה ההסכם הזה עם תאילנד?

<סימה נח:>
בעיקרון אנחנו חברים בארגון ההגירה הבינלאומי וזה חלק מדרישות התשלום השנתית.

<היו"ר משה גפני:>
למה משרד החינוך נכנס לפנייה הזאת?
<אורי גבע:>
משרד החינוך משתתף כאן בכמה דברים. דיברתי קודם על אותו מחנה מדע אסיאתי ומשרד החינוך משתתף. קרן אושוויץ, משרד החינוך משתתף גם בה.

<היו"ר משה גפני:>
מה זה קרן אושוויץ?

<עודד לביאן:>
קרן אושוויץ היא קרן שהוקמה  ביוזמת ממשלת פולין. יש גיוסי תרומות מהרבה מדינות, בהן ארצות הברית, צרפת ועוד רשימה ארוכה של מדינות. הכוונה היא לגייס סכום מאוד גדול של כמאה מיליון יורו שייועד לשימור ארוך הטווח של מחנות הריכוז.

<היו"ר משה גפני:>
היוזמה היא של ממשלת פולין ואנחנו משתתפים בזה?

<עודד לביאן:>
כן. אנחנו משתתפים כמו מדינות אחרות.

<היו"ר משה גפני:>
אנחנו מצביעים.

הצבעה

בעד אישור פניות 254 עד 256 – פה אחד
הפניות אושרו
<היו"ר משה גפני:>
לבקשתו של חבר הכנסת ציון פיניאן ושל חבר הכנסת יעקב אדרי, אנחנו מדלגים על רשות המים. 

<עדי חכמון:>
התקשרתי קודם כדי לוודא שהפנייה עולה.

<היו"ר משה גפני:>
אני מתנצל בפניך. אני רוצה שתגידי ברשות המים שזה דבר לא כל כך מקובל. אני לא רוצה לדלג על זה כל כך הרבה פעמים אבל היו אמורים לשבת.  את לא אשמה.
<עדי חכמון:>
וידאתי עם רשות המים שהם דיברו.

<יעקב אדרי:>
למען ההגינות, אתי דיברו.

<ציון פיניאן:>
גם אתי דיברו אבל עוד לא סגרנו כלום.

<יעקב אדרי:>
אתי דיברו ולא נסגר כלום, אבל בטבריה יש בעיות קשות מאוד שצריך לפתור אותן.

<היו"ר משה גפני:>
את לא כועסת עלינו.

<עדי חכמון:>
אף פעם אני לא כועסת.

<היו"ר משה גפני:>
פניות מספר 264 עד 267 -

החליטו אתמול על ההנחות לנכים.

<עדי חכמון:>
נכון. חשבתי שלכבוד זה תעביר את הפנייה שלי.

<היו"ר משה גפני:>
זה לא הרבה כסף שם.

<אמיר אדרי:>
הפנייה התקציבית נועדה לתקצוב של 109 מיליוני שקלים עבור משרד האנרגיה והמים בגין מימוש החלטת ממשלה מספר 2508 בנושא הפחתת פליטת גזי חממה, ביצוע העברות תקציביות ממשרד ראש הממשלה למשרד האנרגיה ותקצוב שכר לעובדי המחקר במכון הגיאולוגי בהתאם להסכם השכר שנחתם.

<היו"ר משה גפני:>
מה זה יעילות השימוש באנרגיה?

<אמיר אדרי:>
על פי החלטת הממשלה משרד האנרגיה אחראי על התייעלות אנרגטית במגזר הביתי. אולי שמעת על גריטת מקררים לאוכלוסיות חלשות, גריטת מקררים לאוכלוסייה כללית, קמפיין הסברתי בטלוויזיה וברדיו.

<היו"ר משה גפני:>
אני מוכר את המקרר הישן שלי שזולל הרבה חשמל ואני יכול לקנות מקרר אחר בהנחה.

<אמיר אדרי:>
נכון. היה מכרז לאוכלוסייה חלשה, אומר כך לצורך העניין.

<היו"ר משה גפני:>
לא כל האוכלוסיות החלשות. חלקן.

<אמיר אדרי:>
חלקן.

<היו"ר משה גפני:>
יש אוכלוסיות חלשות שלא זכו להשתתף בזה.

<אמיר אדרי:>
בכל אופן, יש כאן השתתפות של המדינה על מנת לעודד החלפת מקררים ישנים שאוכלוסיות חלשות לא יכולות להחליף אותם. זה בסך הכול גורם להתייעלות והקטנת הצריכה בחשמל.

<היו"ר משה גפני:>
אנחנו מצביעים.

הצבעה
בעד אישור פניות מספר 264 עד 267 – פה אחד

הפניות אושרו

<היו"ר משה גפני:>
חבר הכנסת אדרי ואני מגישים רביזיה. אנחנו רוצים הסברים על הנושא אבל זה לא אתה אלא אנחנו נדבר עם המנכ"ל. 

<אמיר אדרי:>
לגבי האוכלוסיות שלא קיבלו?

<היו"ר משה גפני:>
בכלל.

<יעקב אדרי:>
יש כמה שאלות מאוד חשובות. 

<היו"ר משה גפני:>
יכול להיות שאני אבקש משאול צמח לבוא לדיון, אבל לא נעכב את זה אלא נעשה את זה מהר.

פנייה מספר 270 –
<חן לב:>
הפנייה נועדה להגדיל את ההרשאה להתחייב בפרויקט להבה במשרד האוצר.

<היו"ר משה גפני:>
מה זה?

<חן לב:>
פרויקט להבה הוא פרויקט לצמצום הפער הדיגיטאלי בחברה הישראלית.

<היו"ר משה גפני:>
הבנתי. 

<פניה קירשנבאום:>
מה זה פער דיגיטאלי?

<היו"ר משה גפני:>
תסביר. לי כבר אין כוח.

<חן לב:>
הפער הדיגיטאלי הוא איזשהו שם לפער בין מיומנויות המחשב של אוכלוסיות חזקות למיומנויות המחשב של אוכלוסיות חלשות. אנחנו מניחים שאוכלוסיות חלשות שאין להן גישה נוחה או למחשבים או למיומנויות השימוש במחשב, מתקשות להשתלב בשוק העבודה.

<פניה קירשנבאום:>
מחלקים מחשבים?

<חן לב:>
חס וחלילה. הפרויקט כולל כ-31 מרכזים ברשויות מקומיות כאשר בכל מרכז יש לפחות שתי כיתות לימוד ושיעורים שמועברים חינם לאוכלוסייה בתכנים שונים שרלוונטיים למיומנויות המחשב.

<היו"ר משה גפני:>
פניה, זה בסדר?

<פניה קירשנבאום:>
כן.
<היו"ר משה גפני:>
אנחנו מצביעים.

הצבעה
בעד אישור פנייה מספר 270 – פה אחד הצבעה
הפנייה אושרה

<היו"ר משה גפני:>
פנייה מספר 277 -

הנגב והגליל. תרבות. 5,400 מיליון שקלים.

אנחנו ממשיכים.

פניות מספר 279 ו-281 –
על זה השר דיבר אתי?

<קרן שפר:>
יכול להיות. אני מניחה. זה היה תקוע זמן רב.  הפנייה הזאת בעיקרה נועדה להעביר כשבעים מיליון שקלים לפיתוח תשתיות תיירותיות בהתאם לסיכום תקציב 2011-2012. כמו  כן יש כאן העברה של 33 מיליון שקלים לתקצוב תוכנית לפיתוח ושיקום אגן ים המלח בהתאם להחלטת ממשלה 4254.

<היו"ר משה גפני:>
אנחנו מצביעים.

הצבעה
בעד אישור פניות מספר 279 ו-281 – פה אחד

הפנייה אושרה
<היו"ר משה גפני:>
אני לא עושה רביזיה ולא עושה שום דבר כי אני פוחד מהשר שלכם. מה שאני אומר עכשיו ייאמר גם על הפנייה הבאה. אני מבקש את הרשימה של הפרויקטים התיירותיים עליהם מדובר. אני סומך עליכם שתביאו אותה מהר ולכן אני לא מעכב את הפנייה אלא מאשר בלי רביזיה. תודה.

פנייה מספר 280 – הרשות לשיקום האסיר

<גיא הרמתי:>
הפנייה נועדה להוסיף תקציב של 840 אלף שקלים.
<היו"ר משה גפני:>
אמרו שהם סוגרים ושהוא מתפטר. 

<גיא הרמתי:>
זה נושא אחר מהותי יותר. כאן מדובר בתוספת של 840 אלף שקלים לצורך גידול בהוצאות שכר.

<היו"ר משה גפני:>
אנחנו מצביעים.

הצבעה
בעד אישור פנייה מספר 280 – פה אחד
הפנייה אושרה

<היו"ר משה גפני:>
פניות מספר 282 עד 284 -

אזורי פיתוח לבני המיעוטים.  אזורי תעשייה לבני המיעוטים.

<דוד שטיינמץ:>
הפנייה הזאת נועדה להעביר עשרה מיליון שקלים בהרשאה להתחייב לפיתוח אזורי תעשייה במגזר המיעוטים בהתאם להחלטת ממשלה.

<היו"ר משה גפני:>
איפה זה יהיה?

<דוד שטיינמץ:>
יש כאן 13 ישובים שכלולים בהחלטה. אום אל פאחם, רהט, נעה, שפרעם, סכנין ועוד.

<היו"ר משה גפני:>
מה עם טייבה?

<דוד שטיינמץ:>
קלנסואה, טייבה, טמרה.

<היו"ר משה גפני:>
טייבה בפנים או בחוץ?

<דוד שטיינמץ:>
אני לא יודע אם טייבה בפנים. לא כתוב לי כאן טייבה. אני לא יודע.

<דוד שטיינמץ:>
החלטתם לסבך אותנו היום? למה טייבה לא בפנים?

<דוד שטיינמץ:>
יכול להיות שהיא בפנים. אני יכול לבדוק. זה לא כתוב כאן.

<היו"ר משה גפני:>
מה עוד?

<דוד שטיינמץ:>
חוץ מזה יש כאן שבעה וחצי מיליון שקלים בהרשאה להתחייב.

<ציון פיניאן:>
רמת חובב בפנים?

<דוד שטיינמץ:>
רמת חובב, שער הנגב וסלעית.

<היו"ר משה גפני:>
רמת חובב בפנים?

<דוד שטיינמץ:>
כן. יש כאן עוד שישה וחצי מיליון שקלים הרשאה להתחייב להוצאה לאזורי תעשייה למגזר הבדואי בהתאם להחלטת ממשלה.

<היו"ר משה גפני:>
מה זה 500 אלף שקלים?

<דוד שטיינמץ:>
עסקים קטנים. זאת העברה של משרד נגב וגליל אלינו עבור עסקים קטנים.

<היו"ר משה גפני:>
איזה עסקים קטנים? איפה?

<דוד שטיינמץ:>
אני לא יודע. זה פרויקט כללי של עסקים קטנים.

<היו"ר משה גפני:>
בסדר. אנחנו מצביעים.

הצבעה
בעד אישור פניות מספר 282 עד 284 – פה אחד

הפניות אושרו
<היו"ר משה גפני:>
אנחנו מבקשים לדעת האם טייבה בפנים.

פניות מספר 285 עד 289 – תיירות

גם על זה דיבר השר.

<קרן שפר:>
כן. גם על זה. הפנייה הזאת נועדה להסדיר את מסגרת תקציב השיווק של משרד התיירות.

<היו"ר משה גפני:>
למה שתי הפניות האלה לא מגיעות יחד?

<קרן שפר:>
זה סעיף פיתוח וזה סעיף רגיל. יש כאן השלמה לתקציב הילולת הרשב"י.

<היו"ר משה גפני:>
מה זה הילולת הרשב"י?

<קרן שפר:>
היה מחסור בתקציב ועכשיו משרד האוצר השלים את החסר.

<היו"ר משה גפני:>
כמה כסף?

<קרן שפר:>
5.4 מיליון שקלים.

<קריאה:>
נוספו 1.7 מיליון שקלים.

<היו"ר משה גפני:>
כמה עולה בסך הכול הילולת הרשב"י?

<קרן שפר:>
6,8 מיליון שקלים.

<היו"ר משה גפני:>
רק משרד התיירות משתתף בזה או משתתפים גם משרדים נוספים?

<קרן שפר:>
משרד האוצר ומשרד התיירות. יש תוכנית ממשלתית נפרדת.

<היו"ר משה גפני:>
כמה התכנית הממשלתית הכוללת?

<קרן שפר:>
זה משהו נפרד. הסכום הוא 27.6 מיליון וזאת תוכנית נפרדת שקשורה לתשתיות.

<היו"ר משה גפני:>
אני שואל מה סך הוצאות ההילולה?

<קרן שפר:>
6.8 מיליון שקלים.

<היו"ר משה גפני:>
אין תקציב נוסף ממשרדים אחרים?

<קרן שפר:>
להילולה עצמה, לא.

<פניה קירשנבאום:>
אנחנו מבקשים להעלות שוב את פנייה מספר 277, עליה דילגנו כי לא היה מי שיציג את הנושא.

<היו"ר משה גפני:>
בסדר. נבדוק אותה.

<קרן שפר:>
27.6 מיליון.

<היו"ר משה גפני:>
תוכלו גם על זה לתת לנו רשימה.

<קרן שפר:>
רשימה של מה?

<טמיר כהן:>
על פעילות השיווק למשל.

<קרן שפר:>
בסדר.

<היו"ר משה גפני:>
אנחנו מצביעים.

הצבעה
בעד אישור פניות מספר 285 עד 289 – פה אחד

הפניות אושרו

<היו"ר משה גפני:>
פניות מספר 292 ו-293 – מרכז השקעות

<דוד שטיינמץ:>
יש כאן שינוי תקציבי בו יש תוספת של 3.7 מיליון שקלים לסעיפי התפעול של מרכז ההשקעות. זה כולל בקרה במרכז ההשקעות וכן תשלומים לרואי חשבון ולבודקים חיצוניים שבודקים את תוכניות ההשקעה כאשר נותנים שם את ההטבות  למפעלים. כמו כן יש כאן שינויים פנימיים ויש תוספת לממונה על התקינה, למחשוב, לסחר פנים.

<היו"ר משה גפני:>
אנחנו מצביעים.
הצבעה
בעד אישור פניות 292 ו-293 – פה אחד

הפניות אושרו

<היו"ר משה גפני:>
פניות מספר 294 ו-295 – הגנת הסביבה

<שירלי ברנע:>
שירלי ברנע מהמשרד להגנת הסביבה. הפנייה נועדה לבצע את השינויים הבאים: 85 מיליון שקלים בהרשאה להתחייב עבור מתקני קצה לטיפול בפסולת, מיליון שקלים בהוצאה ושני מיליון שקלים בהרשאה להתחייב עבור פרויקטים להפחתת פליטות גזי חממה לפי החלטת ממשלה מספר 2508, 22 וחצי מיליון שקלים בהרשאה להתחייב עבור שיקום נחל קישון בהתאם להחלטת ממשלה מספר 3454, 26 מיליון שקלים מימון הרשאות עבר, 10 מיליון שקלים עבור פרויקטים לשיקום נחלים, 10 מיליון שקלים עבור פרויקטי תעשיות, ועוד כשניים וחצי מיליון שקלים עבור שיקום החי והצומח בכרמל.

<היו"ר משה גפני:>
תנו לנו פירוט של שיקום הנחלים כדי שנראה מה נעשה בעניין הזה.

אנחנו מצביעים.

הצבעה
בעד אישור פניות מספר 294 ו-295 – פה אחד

הפניות אושרו
<היו"ר משה גפני:>
אני רוצה דוח על הפעילות הזאת.

פנייה מספר 296 – משרד הבריאות
<רועי כפיר:>
מדובר בפניית תוכניות עבודה של בתי החולים הפסיכיאטריים והגריאטריים. הסכום הגדול ביותר כאן הוא סכום שאנחנו משיבים מתקנת סל הבריאות לבתי החולים האלה בגלל הדחייה של הצו בבריאות הנפש שעובר רק ביולי 2015 לפי החלטת הממשלה.

<היו"ר משה גפני:>
אנחנו מצביעים.

הצבעה
בעד אישור פנייה מספר 296 – פה אחד

הפנייה אושרה
<היו"ר משה גפני:>
פנייה מספר 297 –
<רן רידיג:>
הפנייה נועדה לביצוע שינויים פנימיים הכוללים תקצוב של 15 מיליון שקלים בהרשאה להתחייב בפעילות עידוד  תעסוקת הורים יחידים, סך של 15 מיליון שקלים עבור מימון מיזם טב"ת, סך של 3 מיליון שקלים עבור שוברי הכשרה שיוקצו לשירות התעסוקה, 3 מיליון שקלים עבור שוברי הכשרה ייעודיים לאוכלוסייה הערבית וכשניים וחצי מיליון שקלים לפעולות לעידוד תעסוקת יוצאי אתיופיה לפי החלטת הממשלה.

<היו"ר משה גפני:>
אנחנו מצביעים.

הצבעה
בעד אישור פנייה מספר 297 – פה אחד

הפנייה אושרה
<היו"ר משה גפני:>
פנייה מספר 300 -

<אורי גבע:>
הפנייה נועדה לתגבר ארבעה מיליון שקלים בהוצאה מותנית בהכנסה בהתאם להחלטת הממשלה לשדרוג והרחבת הכותל המערבי. עושים את זה בהוצאה מותנית בהכנסה מכיוון שזהו חלקו של מינהל מקרקעי ישראל בהחלטת הממשלה. 

<היו"ר משה גפני:>
מה הולכים לעשות שם?

<אורי גבע:>
החלטת הממשלה קובעת שהקרן למורשת הכותל המערבי תעשה פיתוחים ושדרוגים באזור הרחבה. זה מתחיל מהרמה הכי בסיסית כמו אפילו שדרוג השירותים ועד תשתיות מתחת לרחבה וכיוצא בזה. זאת תוכנית חמש שנתית בהשתתפות כמה משרדים. יתר הפנייה היא ביצוע שינויים פנימיים של משרד ראש הממשלה.

<היו"ר משה גפני:>
 עוד הפעם השרה גמליאל? עכשיו אתם מוסיפים לה כסף. 

אנחנו מצביעים.

הצבעה
בעד אישור פנייה מספר 300 – פה אחד

הפנייה אושרה

<היו"ר משה גפני:>
פניות מספר 301 ו-302 –
<יוסי עדס:>
הפנייה נועדה להעברת סכום של 3.8 מיליון שקלים עבור הדרכה למנהלים לניהול עצמי של בתי ספר ובנוסף היא נועדה להעברת 10 מיליון שקלים עבור אבטחת ראשי רשויות מאוימים. 
<היו"ר משה גפני:>
המדינה משתתפת בזה?

<יוסי עדס:>
חצי ממשרד הפנים וחצי ממשרד האוצר.

<היו"ר משה גפני:>
מה שאתם מבקשים כאן, זה השלם?

<יוסי עדס:>
זה השלם, עשרה מיליון שקלים.

<היו"ר משה גפני:>
חצי משרד הפנים וחצי משרד האוצר?

<יוסי עדס:>
כן.

<היו"ר משה גפני:>
למה המדינה צריכה להשתתף? למה זה לא מתקציב הרשויות?

<יוסי עדס:>
זה מיועד רק לרשויות שמקבלות מענק איזון ואין להן תקציבים עודפים לאבטחת ראש רשות.
<היו"ר משה גפני:>
רשות שאין לה מענק איזון והיא צריכה לאבטח את ראש הרשות, אנחנו לא משתתפים?

<יוסי עדס:>
עד כמה שאני זוכר כרגע, לא משתתפים. מדובר בכך שזה לא תקציב שוטף. לפעמים אלה דבריםש הרשויות לא צריכות והן לא מכניסות את זה לתקציב שלהן.

<היו"ר משה גפני:>
אם רוצים לאבטח את ראש עיריית תל אביב – ולא שאני יודע על דבר כזה אלא באופן תיאורטי – הוא איננו מקבל איזון.

<יוסי עדס:>
למיטב הבנתי, אני לא זוכר בעל פה כרגע, אני חושב שהסיכום הוא רק לגבי רשויות שמקבלות מענק איזון. אני אבדוק את זה.

<היו"ר משה גפני:>
תודה רבה. אנחנו מצביעים.

הצבעה
בעד אישור פניות מספר 301 ו-302 – פה אחד

הפניות אושרו

<היו"ר משה גפני:>
פניות מספר 303  עד 305 -
<מוטי אלמליח:>
הפניות נועדו למימון תקנים של שירות אזרחי במגזר הערבי ובמגזר החרדי בהתאם ליעדים שהוצבו ואושרו בהחלטת ממשלה. בנוסף נפתח פרט חדש למגזר הערבי. הרחבת מערך הפיקוח והבקרה של המינהלת ועברנו למשרדים חדשים ומדובר בשיפוץ משרדי המינהלת בסכום של מיליון שקלים. סך הכול מדובר בשלושים מיליוני שקלים.

<היו"ר משה גפני:>
מה התפקיד שלך?

<מוטי אלמליח:>
אני מנהל התקציבים של המינהלת.

<היו"ר משה גפני:>
אנחנו מצביעים.

הצבעה
בעד אישור פניות מספר 303 עד 305 – 
נמנע - 1

הפניות אושרו

פניה, מה את עושה?

<פניה קירשנבאום:>
אני לא יודעת מה אני עושה. אני רוצה להבהיר עוד כמה הבהרות שתקועות ואני לא יודעת מה להחליט.

<היו"ר משה גפני:>

ציון, אתה בעד. אני נמנע. הפניות אושרו.

פנייה מספר 306 -

<רועי כפיר:>
הפנייה, בדומה לקודמת, נועדה להתאמת תקציב משרד הבריאות לתוכניות העבודה. גם כאן הסכום הגדול ביותר הוא בבריאות הנפש מתקנת סל הבריאות ותקציב המשרד.

<היו"ר משה גפני:>
אנחנו מצביעים.

הצבעה
בעד אישור פנייה מספר 306 – פה אחד

הפנייה אושרה

<פניה קירשנבאום:>
רביזיה.

<היו"ר משה גפני:>
בסדר. רביזיה.

פנייה מספר 353 - חינוך
אין רפרנט.

פנייה מספר 307 -

<אריאל יוצר:>
הפנייה התקציבית נועדה לביצוע שינויים פנימיים במינהלי התרבות והספורט.
<ציון פיניאן:>
לפי הסיכום בישיבה הקודמת זה תרבות, ספורט ודתות.

מה זה מינהלי ספורט? איזה שינויים?

<אריאל יוצר:>
אני אסביר. בעיקר מדובר כאן על תקצוב שנועד לעודד תרבות בפריפריה. יש שם סכום שמוקצה לעניין הזה ואנחנו מתגברים אותו.

<פניה קירשנבאום:>
בסדר.

<היו"ר משה גפני:>
אנחנו מצביעים.

הצבעה
בעד אישור פנייה מספר 307 – פה אחד

הפנייה אושרה
<היו"ר משה גפני:>
פניות מספר 308 ו-309 -

<עופר מרגלית:>
הפנייה נועדה להעברת 900 אלפי שקלים ותקצוב של ארבעה תקנים לצורך הקמת אגף חירום במשרד התקשורת, בהתאם להנחיית ראש הממשלה. סך של 4.8 מיליוני שקלים בהרשאה להתחייב לטובת הפקות בשפה האמהרית ותקצוב מתמחה ליועץ המשפטי של מועצת הכבלים והלוויין, הגוף שמפקח על השידורים.

<היו"ר משה גפני:>
זה בשפה האמהרית?

<עופר מרגלית:>
כן.

<ציון פיניאן:>
זה חוק פיניאן.

<היו"ר משה גפני:>
נכון. אנחנו מצביעים.

הצבעה
בעד אישור פניות מספר 308 ו-309 – פה אחד

הפניות אושרו

<היו"ר משה גפני:>
פניות מספר 310 ו-311 -

<מיכאל שפירא:>
אגף התקציבים בהנהלת בתי המשפט. הפנייה נועדה לתקצב 9.2 מיליון שקלים תוספת למערכת בתי המשפט,  חמישה מיליון שקלים לצורך שיפוץ היכל תל אביב הקיים שהוא מבנה ישן משנות ה-60 וזקוק לשיפוץ מסיבי לצד המבנה שנבנה לצידו.  שאר הכסף מיועד להמשך הפיתוח והתפעול של מערכת בית המשפט.

<היו"ר משה גפני:>
אנחנו מצביעים.
הצבעה
בעד אישור פניות מספר 310 ו-311 – פה אחד

הפניות אושרו

<היו"ר משה גפני:>
אמרת שאתה מהנהלת בתי המשפט. אין רפרנט מהאוצר לעניין הזה.

<מיכאל שפירא:>
יש רפרנט מהאוצר.
<היו"ר משה גפני:>
מי הרפרנט מהאוצר?

<מיכאל שפירא:>
דורון סמיש שנמצא בחוץ. אם רוצים, אפשר לקרוא לו.

<היו"ר משה גפני:>
אנחנו אישרנו את הפנייה שלכם לגבי הנושא של בתי המשפט. יש גם משהו על בתי הדין?

<דורון סמיש:>
צריכה להעלות בשבוע הבא.

<היו"ר משה גפני:>
הם ביקשו להיפגש אתי. אתם במשרד האוצר מעדיפים את בתי המשפט על פני בתי הדין בהעברות?

<דורון סמיש:>
חס וחלילה.

<היו"ר משה גפני:>
אז למה כל הזמן יש רק על בתי המשפט ולא על בתי הדין? הם מתלוננים על זה.
<דורון סמיש:>
יש את הפיתוח של תל אביב. אנחנו מעלים את הנושא בשבוע הבא.
<היו"ר משה גפני:>
מכם הם מפחדים אבל לי הם אומרים את האמת. אני אשב אתם. אישרתי את הפנייה של בתי המשפט.

פנייה מספר 312 -

<רן רידיג:>
הפנייה נועדה לביצוע שינויים פנימיים בתקציב משרד התעשייה שעיקרם תקצוב הוצאות תפעול ושכר בשירות התעסוקה בסך של כ-26 מיליון שקלים ותגבור כוח אדם בשירות התעסוקה, בשני תקני כוח אדם.

<היו"ר משה גפני:>
מה זה תקני כוח אדם? לשם מה אתם צריכים כוח אדם שם?

<רן רידיג:>
השירות ביקש וקיבל, בסיכום תקציבי אתנו, שני תקנים.

<היו"ר משה גפני:>
שטיינמץ, מה זה כוח אדם?

<דוד שטיינמץ:>
אני לא יודע. 

<היו"ר משה גפני:>
רציתי לשאול אותו אם יתקבלו גם חרדים.

<רן רידיג:>
אנחנו מאוד נשמח אם יהיו עובדים חרדים.

<היו"ר משה גפני:>
כן. אני יודע. כל הזמן אנחנו שמחים.

אנחנו מצביעים.

הצבעה
בעד אישור פנייה מספר 312 – פה אחד

הפנייה אושרה
<היו"ר משה גפני:>
פניות מספר 314 עד 317 -

<אסף וסרצוג:>
הפנייה נועדה לתגבר את תקציב המשטרה בסך של שלושים אלף ו-500 אלפי שקלים לפי הפירוט הבא: סך של 26 אלף ו-500 אלפי שקלים לטובת אבטחת הרכבת הקלה בירושלים בהתאם לסיכום.
<היו"ר משה גפני:>
זה בהתאם לחוזה אתם?

<אסף וסרצוג:>
זה בהתאם לסיכום בין משרד האוצר, המשרד לביטחון פנים ומשרד התחבורה.

<היו"ר משה גפני:>
למה המדינה צריכה לממן את אבטחת הרכבת הקלה? לא הרכבת צריכה לעשות זאת, חברת סיטיפס?

<אסף וסרצוג:>
האבטחה היא אבטחה גם של העבודות בחלקן.

<היו"ר משה גפני:>
אני יודע שיש בעיות עם החברה. אומרים כל הזמן – הייתה גם הצעת חוק שעלתה בוועדת השרים של חבר הכנסת מקלב, שלי ושל עוד כמה חברי כנסת – ודיברתי עם סגן החשב שאמר לי שזה בהתאם לחוזה העבודה, בהתאם לחוזה שנחתם, שהמדינה חתמה, עם חברת סיטיפס. עכשיו אנחנו מעבירים כאן כסף עבור הרכבת הקלה. אני שואל האם גם זה בהתאם לחוזה עם החברה.

<אסף וסרצוג:>
אני צריך לבדוק אם זה בהתאם לחוזה, אבל יש סיכום של משרד התחבורה שצריך להעביר כסף לטובת שכירת מאבטחים. אני צריך לבדוק אם זה בהתאם לחוזה.
<היו"ר משה גפני:>
תבדוק. אני רוצה לדעת אם זה בהתאם לחוזה כי יש גם הצעת חוק של חבר הכנסת דוד רותם שנדחתה. גיל שבתאי דיבר אתי. נידחו הצעות החוק הללו. היה מדובר על קנסות שהם גבוהים מדי ומאוד מחמירים, אבל אמרו שזה בהתאם לחוזה עם חברת סיטיפס. זה נדחה בשבועיים ועבר כבר שבוע וחצי. אני רוצה לדעת האם הכסף שאנחנו מוסיפים עכשיו הוא בהתאם לחוזה או שסתם אנחנו מתנדבים להעביר להם כסף. אם מתנדבים להעביר להם כסף, אני רוצה לדעת למה. אם אני אשתכנע שההתנדבות הזאת היא במקומה, אני אבקש שגם חברת סיטיפס תתנדב במשהו עבור אלה שנוסעים ברכבת הקלה. כשתעביר אלינו את התשובות, נאשר את זה.

פנייה מספר 318 -

<דוד שטיינמץ:>
הפנייה נועדה לתקצב כשישים מיליון שקלים – 59,500 מיליון שקלים – להרשאה להתחייב עבור תוכנית נועם. מדובר כאן בהטבות שמרכז ההשקעות נותן למפעלים שמעתיקים את המפעל שלהם ממרכז הארץ לנועם. מדובר כאן בחברות כמו פלדמן , חצור, פתרונות נייר וכולי. 

<היו"ר משה גפני:>
אנחנו מצביעים.

הצבעה
בעד אישור פנייה מספר 318 – פה אחד

הפנייה אושרה
<היו"ר משה גפני:>
פנייה מספר 319 – ממשל זמין
כמה אתם רוצים עכשיו? מתי ייגמר העניין הזה אליו אנחנו כל הזמן מעבירים כסף? כמה כסף נצטרך שם?
<חן לב:>
הפנייה נועדה לתקצב 13.3 מיליון שקלים לפעילות השוטפת בממשל זמין. בנוסף, פרויקט רישוי עסקים במיליון ו-400 אלף שקלים.

<היו"ר משה גפני:>
כמה כסף עוד תבקשו בעניין הזה?

<ציון פיניאן:>
אני מבקש שבוועדת הכספים יתקיים יום עיון בנושא ממשל זמין.

<חן לב:>
בשמחה.

<היו"ר משה גפני:>
צריך להביא את השר. זה הרבה כסף. כל הזמן אנחנו מעבירים. בכל פניות שיש, תמיד יש העברה לממשל זמין.

<חן לב:>
בגלל הגידול המהיר שלהם בשלוש השנים האחרונות והרחבת פעילות הממשלה באופן כללי בתחום המחשוב, קיים פער מובנה בין התקציב שנמצא בחוק התקציב לממשל זמין לבין התקציב שנדרש  לפעילות.

<היו"ר משה גפני:>
אנחנו מתקרבים למאתיים מיליון שקלים.

<חן לב:>
לממשל זמין?

<היו"ר משה גפני:>
כן.

<טמיר כהן:>
למרכבה וממשל זמין.

<חן לב:>
מרכבה, זה פרויקט שהתקציב שלו מנוהל בנפרד. ביחד שני הפרויקטים האלה, יכול להיות שמגיעים למאתיים מיליון שקלים.

<היו"ר משה גפני:>
אנחנו מצביעים.

הצבעה
בעד אישור פנייה מספר 319  - פה אחד

הפנייה אושרה

<היו"ר משה גפני:>
פניות מספר 320 ו-321 –
<אסף וסרצוג:>
הפנייה נועדה לתגבר את תקציב פיקוד העורף בסך של עשרים מיליון שקלים לשם מיגון תשתיות לאומיות.

<היו"ר משה גפני:>
למה?

<אסף וסרצוג:>
מיגון של מספר פרויקטים.

<היו"ר משה גפני:>
איפה?

<אסף וסרצוג:>
אני צריך לברר. יש תוכנית של פיקוד העורף וזה בהתאם לתוכנית. אני לא יכול לומר לך מה ספציפית בתוך התוכנית ימוגן.

<פניה קירשנבאום:>
אני רואה שאתם מעבירים את זה מתקציב היערכות לרעידות אדמה.

<אסף וסרצוג:>
לא, אנחנו מעבירים את זה מתוך רזרבה כללית. זה תקציב חיצוני. זה תגבור של התקציב ולא מתוך רעידות אדמה.

<ציון פיניאן:>
מי שצריך להתנגד, זה אני כי אני נמצא באזור המסוכן.

<פניה קירשנבאום:>
040123.

<היו"ר משה גפני:>
זה יורד ממשרד ראש הממשלה.

<אסף וסרצוג:>
כן, זה יורד ממשרד ראש הממשלה. זה תגבור חיצוני.

<היו"ר משה גפני:>
תהיה פגיעה בהיערכות לרעידות אדמה?

<אסף וסרצוג:>
לא. ממש לא. זה מתוך התקצוב הזה.

<פניה קירשנבאום:>
בטח שלא, כי לא תהיה רעידת אדמה.

<היו"ר משה גפני:>
אני שואל את מה שאת שואלת.

<פניה קירשנבאום:>
אני אומרת לך ברצינות. לא תהיה רעידת אדמה עד 2018. 

<היו"ר משה גפני:>
אני יכול לשאול אותך לגבי עוד כמה דברים שאני רוצה לדעת מה הולך לקרות עד 2018?

<פניה קירשנבאום:>
כל ההיערכות לרעידת אדמה תבוא מתמלוגים של הגז ומכיוון שעד 2018 לא יהיו תמלוגים, אזלא תהיה רעידת אדמה. זה פשוט מאוד. לא עושים שום דבר בנושא רעידת אדמה חוץ מלנצל את התקציב.

<אסף וסרצוג:>
זאת לא פגיעה בתקציב רעידות אדמה. זה חלק מתקציב שיועד גם למיגון של תשתיות לאומיות. אני מניח שחלק ממנו הוא גם רלוונטי לרעידות אדמה, אבל זה לא פוגע בזה. חד משמעית זה לא נועד לפגוע בזה.

<פניה קירשנבאום:>
ב-26 ביוני מקיימים את ישיבת ועדת משנה לנושא רעידות אדמה ואני מאוד מקווה שתגיעו ותציגו מה אתם עושים מה אתם עושים בהיערכות.

<היו"ר משה גפני:>
אנחנו מצביעים.

הצבעה
בעד אישור פניות מספר 320 ו-321 – פה אחד

הפניות אושרו
אני מבקש לקבל את התוכנית על המיגון, היכן אתם עושים את זה. אני לא מעכב את זה, אבל אני מבקש לקבל את התוכנית.

פנייה מספר 322 –
<גיא הרמתי:>
הפנייה נועדה להוספת תקני כוח אדם למשרד הרווחה לצורך מסגרות לאנשים עם פיגור, פיקוח על מסגרות רווחה וקציני מבחן.
<היו"ר משה גפני:>
אנחנו מצביעים.

הצבעה
בעד אישור פנייה מספר 322 – פה אחד

הפנייה אושרה

<היו"ר משה גפני:>
פנייה מספר 324 –
<גיא הרמתי:>
הפנייה נועדה לשינויים פנימיים במשרד הרווחה וכן לתוספת של פרויקט כישורי שפה לגיל הרך ותוספת למאבק באלימות.

<היו"ר משה גפני:>
אלה שינויים פנימיים או שאתם מקבלים תוספת תקציב?

<גיא הרמתי:>
הרוב אלה שינויים פנימיים.

<היו"ר משה גפני:>
מה מקבל המשרד מהאוצר?

<גיא הרמתי:>
תוספת של כמיליון שקלים לפרויקט כישורי שפה לגיל הרך ולתוכנית מאבק באלימות בהתאם להחלטת ממשלה.

<היו"ר משה גפני:>
אנחנו מצביעים.

הצבעה
בעד אישור פנייה מספר 324 – פה אחד

הפנייה אושרה

<היו"ר משה גפני:>
פניות מספר 326 ו-327 –
<עופר מרגלית:>
הפנייה נועדה לתקצוב של 1.3 מיליארד שקלים למימון פרויקט קציר ים המלח ועשרה מיליון שקלים במזומן. 1.3 מיליארד שקלים, זה סך ההוצאה שאמורה לצאת עד 2030. מה שאמור לצאת השנה, זה סכום של עשרה מיליון שקלים. זה מה שמתוקצב במזומן. אנחנו עכשיו על סף חתימה.
<היו"ר משה גפני:>
זה התחיל כבר?
<עופר מרגלית:>
המפעלים התחילו בעבודות ואנחנו עכשיו ערב חתימה ולכן אנחנו חייבים שתהיה את ההרשאה.
<היו"ר משה גפני:>
אתם מבקשים עכשיו את עשרת מיליון השקלים כי אתם עומדים לחתום עם המפעלים שם?

<עופר מרגלית:>
נכון.
<היו"ר משה גפני:>
למה צריך את הכסף

<עופר מרגלית:>
צריך את ההרשאה, את ה-1.3 מיליארד שקלים, כי רק מול זה אפשר לחתום.

<היו"ר משה גפני:>
ומה זה עשרת מיליון השקלים?

<עופר מרגלית:>
זה הסכום שעל פי התזרים של המפעלים אמור לצאת השנה.

<היו"ר משה גפני:>
אם לא חתמתם, למה אתם רוצים שנאשר את זה?

<עופר מרגלית:>
ההסכם סגור. כל מה שמחכים לו, זה לתקצוב של ההרשאה להתחייב בתקנה ואז הוא ייחתם. אין פערים.

<היו"ר משה גפני:>
הבנתי. אנחנו מצביעים.

הצבעה
בעד אישור פניות מספר 326 ו-327 – פה אחד

הפניות אושרו
<היו"ר משה גפני:>
פנייה מספר 328 

<רועי כפיר:>
הפנייה נועדה לתקצוב מבחני תמיכה לבתי חולים שמשלמים מענקים לרופאים בפריפריה במקצועות במצוקה. 

<ציון פיניאן:>
מה עם האחוזים של מס הכנסה לגביהם?

<רועי כפיר:>
אנחנו עובדים על זה במקביל.

<ציון פיניאן:>
אם אתם מנכים להם 48 אחוזים,  אין בזה כל תועלת.

<רועי כפיר:>
זה עניין של חוקי מס. אתם יכולים להזמין לכאן את נציג רשות המסים. הם אומרים שהם לא יכולים להתגמש הרבה מעבר אבל בכל זאת אנחנו מנסים למצוא דרך. בסוף חוקי המס מכתיבים להם מה לעשות.

<היו"ר משה גפני:>
סגן שר הבריאות היה כאן בדיון והוא אמר שיושבים עם רשות המסים ומנסים להגיע להסדר.

<רועי כפיר:>
ישבנו אתם, אנחנו ומשרד הבריאות, ואנחנו נשב אתם שוב.

<היו"ר משה גפני:>
מתי אתם אמורים לשבת שוב?

<רועי כפיר:>
אני כרגע לא זוכר. אני לא יודע אם נקבע מועד, אבל עובדים על זה. בכל מקרה, זה ממש חיוני כדי שבתי חולים ששילמו כבר את המענקים, הם עכשיו בבעיה תזרימית.

<היו"ר משה גפני:>
אנחנו נאשר את זה, אבל אני רוצה שתגיד לנו איפה עומד העניין הזה כי זה דבר שרשות המסים הולכת וגובה מע"מ, מה שהיא לא גבתה קודם, והסדרים חיוניים למדינה לא מתבצעים בגלל זה. אותו הדבר גם היה עם המעונות ועם המטפלות. אותו הדבר גם עם הסכם הרופאים. רוצים שיבואו רופאים לפריפריה, אבל גובים מהם 48 אחוזי מס. תעדכן אותנו היכן זה עומד. אני גם אדבר עם סגן השר.

אנחנו מצביעים.

הצבעה
בעד אישור פנייה מספר 328 – פה אחד

הפנייה אושרה
<היו"ר משה גפני:>
פנייה מספר 329 -

אין רפרנט.

פנייה מספר 331 – הוצאות חירום אזרחיות

<אסף וסרצוג:>
הפנייה נועדה לבצע שינויים פנימיים בתקציב הוצאות חירום אזרחיות לפי צורכי המשרד. בעבר חשבו שהם יצטרכו לקנות יותר מסכות מגן לילדים, אבל היום צריך יותר מסכות מגן שחורות, כך שמעבירים את זה בין תקנות.

<היו"ר משה גפני:>
שחורות?

<אסף וסרצוג:>
מסכות מגן רגילות. זה נקרא מסכות מגן שחורות רגילות. לצורך כך הם צריכים גם להצטייד באביזרים נלווים.

<היו"ר משה גפני:>
זה לציבור?

<אסף וסרצוג:>
כן, לציבור. כמובן.

<היו"ר משה גפני:>
חסר הרבה כסף. אתה יודע מה הולך לקרות עם זה?

<אסף וסרצוג:>
לא מעבר למה שקורה כאן.

<היו"ר משה גפני:>
אנחנו מתקרבים ל-2013. הייתה כאן התחייבות על המשך הרכישה.

<אסף וסרצוג:>
כרגע ממשיכים לרכוש. זה לטובת רכישה של מסכות נוספות.

<היו"ר משה גפני:>
כן, אבל זה סכום לא גדול.

<אסף וסרצוג:>
סכום של כמעט שלושים מיליון שקלים שמוקצה לטובת העניין הזה.

<היו"ר משה גפני:>
אנחנו מצביעים.

הצבעה
בעד אישור פנייה מספר 331 – פה אחד

הפנייה אושרה
<היו"ר משה גפני:>
פניות מספר 332 עד 336 –
<דורון סמיש:>
הפנייה נועדה לתפעול תקציב הנהלת בתי המשפט בסך עשרה מיליון שקלים, בעיקר לשישה שופטים חדשים, בהתאם לסיכום בין משרד האוצר להנהלת בתי המשפט.

<פניה קירשנבאום:>
מה זה בהתאמה?

<מיכאל שפירא:>
לכל שופט צריך גם להצמיד קלדנית, עוזר משפטי ועובד מינהל כדי שיהיה אפשר לעבוד. אלה האנשים שתמיד מוצמדים לשופט.

<דורון סמיש:>
בנוסף, הפנייה מתגברת את רשות האכיפה והגבייה ב-600 אלף שקלים לקליטת רשמים בהתאם להסכם בין בתי המשפט לרשות האכיפה על ההפרדה. תגבור נוסף להוצאה מותנית בסך שישה מיליון שקלים  לתשלום עמלות הדואר ושאילתות.
<היו"ר משה גפני:>
מה זה עמלת בנק הדואר?
<מיכאל שפירא:>
אני אסביר. המערכת עברה לתשלום באופן מקוון כדי לנתב את השירות לאזרחים. כלומר, האזרח מגיע לדואר ואפשר לראות את תיק בית המשפט. הפקיד באשנב הדואר רואה את תיק בית המשפט ואז עבור כל תשלום, עבור כל טרנזקציה כזאת, צריך לשלם איזושהי עמלה לדואר. זה משפר את השירות.

<היו"ר משה גפני:>
אני בכל זאת מבקש להביא את זה לישיבה הבאה כי אני רוצה לדעת מה קורה עם בתי הדין.

<דורון סמיש:>
את בתי הדין הרבניים העברנו לפני חודש.

<היו"ר משה גפני:>
מה העברתם?

<דורון סמיש:>
העברנו פנייה לתגבור מערכת שירה, מערכת המחשוב של בתי הדין הרבניים.

<היו"ר משה גפני:>
בלי שובלים, כמו אצל השופטים.

<דורון סמיש:>
אין שם תגבור שופטים. לא נדרש. הם מעולם לא דרשו תקנים נוספים. יש להם כרגע דרישות, בעקבות הצפה בחיפה שתעלה בשבוע הבא ועוד כמה דברים קטני שכרגע הם בדיונים.

<היו"ר משה גפני:>
תודה. אני משאיר את זה לשבוע הבא.

פניות מספר 337 ו-338 –
<אורי גבע:>
הפנייה הזאת נועדה להעביר מיליון שקלים מהמשרד לביטחון פנים למשרד ראש הממשלה, שוב, בהתאם להחלטת הממשלה לשדרוג רחבת הכותל. המשרד לביטחון פנים מעביר למשרד ראש הממשלה. המשרד לביטחון פנים משתתף בהחלטת הממשלה שדיברנו עליה קודם וזה החלק שלו לשנת 2012.

<היו"ר משה גפני:>
אנחנו מצביעים.
הצבעה
בעד אישור פניות מספר 337 ו-338 – פה אחד

הפניות אושרו

<היו"ר משה גפני:>
פניות מספר 339 עד 340 -
<דניאלה פרתם:>
הפנייה נועדה להעביר סך של 21 מיליון שקלים עבור ועדת התובענות בגין הקפאת הבנייה בשטחים בהתאם להחלטה מספר ב'22.
<היו"ר משה גפני:>
וישלמו את הכסף בסוף?

<דניאלה פרתם:>
מטרת הפנייה היא להעביר את הכסף לוועדה התובענות על מנת שזו תוכל לשלם.

<היו"ר משה גפני:>
היה ויכוח בתוך משרד הביטחון ולכן לא שילמו. ההעברה הזאת תגרום לכך שישלמו?

<דניאלה פרתם:>
ההעברה הזאת נועדה להעביר את הכסף לועדת התובענות כדי לשלם עבור החלטות שהיא קיבלה ואמורה לקבל במהלך השנה הקרובה.

<היו"ר משה גפני:>
יש אנשים שמחכים הרבה זמן. הם פונים אלי מכל מיני מקומות ואומרים שלא משלמים. זה יגרום לכך שישלמו?

<דניאלה פרתם:>
זה יגרום לכך שיהיה תקציב לשלם.

<היו"ר משה גפני:>
את תוכלי לברר עם משרד הביטחון מה יקרה כתוצאה מהעברת הפנייה הזאת?

<דניאלה פרתם:>
בסדר. אתה מדבר ספציפית על מקרה מסוים?

<היו"ר משה גפני:>
על כמה מקרים. אני יודע שיש ויכוח בתוך משרד הביטחון. דיברתי עם המנכ"ל.
<דניאלה פרתם:>
כיום מעכבים תשלומים כיוון שאין תקציב בוועדה.
<היו"ר משה גפני:>
אנחנו מצביעים.

הצבעה
בעד אישור פניות מספר 339 עד 340- פה אחד

הפניות אושרו

<היו"ר משה גפני:>
אני מבקש שתבררי לי האם אכן ישלמו.

פניות מספר 341 ו-342 –
<יוסי עדס:>
הפנייה נועדה להעברת עשרה מיליון שקלים, סכום חלקי בשל הנחות ארנונה ליישובי עוטף עזה, בהתאם להחלטת ממשלה. בנוסף יש שינויים פנימיים של שלושה מיליון שקלים עבור תשלום לרואה חשבון עבור בדיקת איחוד תיקים ברשויות.

<היו"ר משה גפני:>
מה זה הנחה בארנונה לעיריית שדרות?

<יוסי עדס:>
יש החלטת ממשלה שהחליטה שיישובי עוטף עזה ייתנו הנחות.

<היו"ר משה גפני:>
זה בהתאם לחוק שהעברנו?
יוסי
<יוסי עדס:>
החלטת ממשלה מספר 4059, הנחות ארנונה לתושבים ביישובי עוטף עזה, שישלמו פחות ארנונה והממשלה תשפה את הרשויות בגין ההנחה הזאת.

<היו"ר משה גפני:>
אנחנו מצביעים.

הצבעה
בעד אישור פניות מספר 341 ו-342 – פה אחד

הפניות אושרו
<היו"ר משה גפני:>
פניות מספר 343 ו-344 –
<אריאל לוין:>
שתי החלטות לצורך ביצוע שיקום שכונות חברתי ביישובי הדרוזים והבדואים. 7.5 מיליון שקלים.

<היו"ר משה גפני:>
אנחנו מצביעים.

הצבעה
בעד אישור פניות מספר 343 ו-344 – פה אחד

הפניות אושרו
<היו"ר משה גפני:>
פניות מספר 346 עד 349 -

<דני גלושנקוב:>
הפנייה נועדה להגדיל את תקציב משרד המדע והטכנולוגיה ב-13 מיליון שקלים במזומן ו-17.4 מיליון שקלים בהרשאה להתחייב עבור תוכנית התשתיות המדעיות, מחקר דו לאומי בנושא מדע וקהילה. הפנייה גם מגדילה את ההוצאה המותנית בהכנסה בסך של 31 מיליון שקלים עבור ביצוע פרויקטים בינלאומיים של המשרד והעברה של 32 מיליון שקלים ממשרד המדען הראשי במשרד התעשייה וכשלושה מיליון שקלים ממשרד המדע לתוכנית המו"פ האירופאית. 

<היו"ר משה גפני:>
אנחנו מצביעים.

הצבעה
בעד אישור פניות 346 עד 349 – פה אחד

הפניות אושרו
<היו"ר משה גפני:>
פניות מספר 352 ו-354 – המשרד לביטחון פנים

<אסף וסרצוג:>
 הפנייה נועדה לתגבר את תקציב המשרד לביטחון פנים על גופיו, את תקציב השכר והגמלאות, בסך של 150 מיליון שקלים וכן לביצוע שינויים פנימיים בתקציב שירות בתי הסוהר והמשטרה.
<היו"ר משה גפני:>
אנחנו מצביעים.

הצבעה
בעד אישור פניות מספר 352 ו-354 – פה אחד

הפניות אושרו
<היו"ר משה גפני:>
את רוצה לחזור לפנייה מספר 277?

<פניה קירשנבאום:>
כן, אם אפשר. אם אתה רוצה, אנחנו נחכה לשבוע הבא. אני ביקשתי מהם להפריד בין ההעברות. יש שם את הנגב והגליל ואני לא מבינה למה קשרו את זה עם משרד אחר.
<היו"ר משה גפני:>
זה לא בסדר.

<פניה קירשנבאום:>
זה לא בסדר. לי יש שתי בעיות. בעיה אחת היא עם משרד נגב וגליל והשנייה היא שכל החינוך היהודי בחוץ לארץ תקוע בגלל הסעיף. 

<היו"ר משה גפני:>
אני אדבר גם עם משרד האוצר.

<פניה קירשנבאום:>
אני לא יודעת איך לעשות את זה. החוזים להפעלה נחתמים עכשיו. אין כסף ולא נחתמים חוזים כך שעד סוף השנה אין שם פעילות ואנחנו פשוט בבעיה מאוד קשה בעניין הזה.

<היו"ר משה גפני:>
בסדר.

פנייה מספר 351 – רשות האוכלוסין

אין רפרנט.

פניות מספר 355 ו-356 -
<אורי שמרת:>
אני גם אודה אם תוכלו אחר כך לחזור לפנייה מספר 353 כי הייתי בוועדת החינוך.

הפנייה התקציבית נועדה להעברת 346,658 אלפי שקלים במזומן לתקציב מינהל הפיתוח של משרד החינוך בהתאם לקצב הוצאת המזומנים בפועל.

<היו"ר משה גפני:>
זה תקציב הפיתוח של משרד החינוך. אנחנו מצביעים.

הצבעה
בעד אישור פניות מספר 355 ו-356 – פה אחד

הפנייה אושרה

<היו"ר משה גפני:>
פנייה מספר 353 -

<אורי שמרת:>
תודה. הפנייה נועדה לתקצב סך של 80 מיליון שקלים בהתאם להסכם הקואליציוני עם סיעת יהדות התורה עבור הנושאים הבאים: 38 מיליון שקלים עבור סמינרים להכשרת עובדי הוראה, 25 מיליון שקלים עבור מינהל החינוך העצמאי, 12 מיליון שקלים עבור תרבות יהודית ו-5 מיליון שקלים עבור שילוב תלמידים.

<היו"ר משה גפני:>
אנחנו מצביעים.
הצבעה
בעד אישור פנייה מספר 353 – פה אחד

הפנייה אושרה

<היו"ר משה גפני:>
יש רביזיה של אחמד טיבי על פיקוד העורף. 
<ציון פיניאן:>
יש גם לגבי משרד התחבורה.

<היו"ר משה גפני:>
כן. אי אפשר להשאיר את זה. 

רביזיה על פניות מספר 215 ו-216 - רכב ביטחון

אנחנו מצביעים על אישור הרביזיה של חבר הכנסת אחמד טיבי.

הצבעה
בעד אישור הרביזיה – אין

הרביזיה נפלה

<היו"ר משה גפני:>
הרביזיה נפלה ולכן הפניות אושרו.

רביזיה על פניות 243 עד 245 – משרד השיכון, תשתיות ביוב וטיהור שפכים

אנחנו אישרנו את זה. אנחנו מצביעים על הרביזיה של חבר הכנסת אחמד טיבי.

הצבעה
אישור הרביזיה – אין

הרביזיה נפלה

<ציון פיניאן:>
יש עוד רביזיה שלו לגבי משרד התחבורה.

<שכיב מוראד שנאן:>
גם של משרד התעשייה.

<קריאה:>
גם של המשרד להגנת הסביבה.

<שכיב מוראד שנאן:>
הוא הודיע שהוא מסיר את הרביזיות לגבי משרד התעשייה? גם אותן צריך להסיר.

<היו"ר משה גפני:>
משרד התעשייה, הרביזיות ירדו.

<טמיר כהן:>
כן, הרביזיות ירדו. אלה רביזיות אחרות.

<שכיב מוראד שנאן:>
הוא קיבל את מה שהוא ביקש.

<היו"ר משה גפני:>
חלק. הרביזיה נפלה והאישור בתוקף.

<קריאה:>
יש עוד הודעה שלא עלתה.

<שכיב מוראד שנאן:>
אנחנו לא מורידים, את ההודעה של מבקר המדינה על המינויים. אפילו לא התייחסו לזה.

<היו"ר משה גפני:>
בסדר. לא נביא את זה. יש הודעה על הוצאות חירום אזרחיות. מי יכול להסביר את זה

<אסף וסרצוג:>
אני יכול לנסות.

<היו"ר משה גפני:>
תנסה. אם לא תצליח, לא נאשר אף על פי שאני רוצה לאשר כי אלה הוצאות חירום אזרחיות. זאת הודעה. הוצאות חירום אזרחיות, מרכיבי ביטחון, 98 מליון שקלים, תוכנית גאות ושפל, מיגון ישובים. זה חדש. אלה נושאים של מיגון שאני רוצה לאשר.
<אסף וסרצוג:>
זאת בקשה להעברת עודפי תקציב משנת 2011 לשנת 2012 בהתאם לעודפים מחויבים. זאת השלמה של עשרים האחוזים משנה שעברה.
<היו"ר משה גפני:>
למה זה הולך? למיגון.

<אסף וסרצוג:>
בעיקר למיגון, לתוכניות מיגון כאלה ואחרות, הצטיידות.

<היו"ר משה גפני:>
יהודה ושומרון.

<אסף וסרצוג:>
בין היתר, כן.

<שכיב מוראד שנאן:>
מה בין היתר? בין היתר או רק?

<אסף וסרצוג:>
אני לא יודע אם רק. את זה אני צריך לברר אבל אלה עודפים משנה שעברה.

<היו"ר משה גפני:>
כתוב בפנייה. יש תוכניות למיגון ישובים ביהודה ושומרון, יש מיגון ישובי סובב עזה, רשות חירום לאומית.

שכיב, צריך לאשר את זה. אני לא רוצה לעכב. אנחנו מצביעים על אישור ההודעה

הצבעה
בעד אישור ההודעה – פה אחד

ההודעה אושרה

<היו"ר משה גפני:>
מה  יש לנו עוד?

<טמיר כהן:>
רביזיות של טיבי.

<היו"ר משה גפני:>
משרד הפנים, פיקוח ארצי על הבחירות. נשאיר את הרביזיה שלו. לא צריך לפקח כל כך על הבחירות. משרד המשפטים. למה הוא עיכב את משרד המשפטים?

<אייל אביטל:>
בגלל השאלה של שרית דנה.

<היו"ר משה גפני:>
נכון. דיברתי עם שרית דנה והיא אמרה לי שאני אומר לטיבי שהמשרד שמבקש את התקציב עבור טייבה, שיסביר למה טייבה צריכה לקבל. לא חוות דעת של טיבי עצמו או של מישהו מחברי הכנסת אלא המשרד שמבקש להעביר את הכסף, שהוא ייתן חוות דעת.

<שכיב מוראד שנאן:>
יש לנו עניין יותר חמור משרית דנה שתוקעת את נושא חיבורי החשמל. היא עוד לא נתנה תשובה. ביולי יתקיים דיון. אנחנו אמרנו בוועדת הכספים שתוך שבועיים אנחנו צריכים לקיים דיון נוסף כאשר משרד הפנים חוזר אלינו עם תשובות. אחרי כן אתה אמרת לי שבמשרד ראש הממשלה יתקיים דיון ב-15 אבל הדיון שהיה אמור להתקיים במשרד ראש הממשלה ב-15 ביוני נדחה ליולי. זאת לא רק מריחה של הזמן אלא זאת יריקה בפרצוף הוועדה. לדעתי לא צריך לאשר שום דבר שקשור בשרית דנה. בכל מקרה, אני אתנגד לכל דבר שקשור בשרית דנה.
<היו"ר משה גפני:>
טוב שאתה אומר לי. אני אדבר עם הראל לוקר. את זה נשאיר.
<אייל אביטל:>
אדוני, אפשר להתייחס עניינית?

<היו"ר משה גפני:>
אין כאן שם דבר שהוא לא ענייני. אפילו הבדיחות הן ענייניות. אתה יכול להתייחס איך שאתה רוצה, אפילו לא ענייני, אבל זה יהיה חריג.

<אייל אביטל:>
נוסף עכשיו עניין שלא קשור לרביזיה שהוגשה לגבי הפנייה הספציפית. לגבי הפנייה הספציפית, חבר הכנסת לא היה בדיון ואני יודע שאתה קיבלת תשובה והיא הייתה תשובה שהייתה קצת שונה מכפי שנאמר כאן בדיון.
<היו"ר משה גפני:>
אמרתי.
<אייל אביטל:>
גברת שרית דנה לא מעכבת שום דבר. הנושא הוצג בפניה והיא ביקשה מהמשרד, מהייעוץ המשפטי של המשרד הרלוונטי, להעביר את חוות הדעת המקצועית שלו. 

<היו"ר משה גפני:>
נכון. אמרתי את זה.

<אייל אביטל:>
זה שלמשרד התעשייה לקח שלושה חודשים לדון ולהתעסק בסוגיה, זה לא קשור.

<שכיב מוראד שנאן:>
מדובר בתקציב אזור התעשייה של טייבה שעל סמך זה הגיש רביזיה והסיר אותה עוד לפני שהגברת שרית דנה נתנה את התשובה. הרביזיה שלו בעניין של משרד התעשייה גם נגעה לאזור התעשייה של טייבה.

<היו"ר משה גפני:>
נכון, אבל שרית דנה נתנה תשובה. אני דיברתי אתה.

<שכיב מוראד שנאן:>
לא היה צריך אחר כך את התשובה שלה כי העניין נפתר על ידי משרד התעשייה.

<היו"ר משה גפני:>
עושים אזור תעשייה בטייבה?

<שכיב מוראד שנאן:>
מפתחים את אזור התעשייה.

<היו"ר משה גפני:>
כנראה נתנו חוות דעת ואישרו את זה. לי היא אמרה שאם תהיה חוות דעת מקצועית של המשרד הייעודי במקרה הזה, היא לא מעכבת.

<שכיב מוראד שנאן:>
אני אישית מבקש אדוני היושב ראש שעד שהגברת שרית דנה לא עוזרת לנו לבטל את הסכנות הקיומיות של האנשים שנמצאים בסכנת חיים.

<היו"ר משה גפני:>
אבל למה את זה אתה ממקד בשרית דנה? זה מנכ"ל משרד ראש הממשלה.

<שכיב מוראד שנאן:>
מי שביטל את התקנות ואמר שהן לא חוקיות וצריך לבטל אותן, יכול להיות שהן לא חוקיות וצריך לבטל אותן אבל יש בכל זאת חלופה אחרת של משרד היועץ המשפטי.

<היו"ר משה גפני:>
אני אבדוק את זה.

מה יש לנו עוד?

<אייל אביטל:>
אדוני, האם הרביזיה מוסרת?

<היו"ר משה גפני:>
לא.

<אייל אביטל:>
מבחינה עניינית התשובה ניתנה. אני שומע כאן עכשיו רביזיה חדשה.

<היו"ר משה גפני:>
לא. אני אדבר עם שרית דנה ואני אדבר עם חבר הכנסת שכיב שנאן שצריך לאשר את זה. אני לא הולך נגד חברי ועדה. הבעיה היא בעיה ומה שעלה כאן בדיון בוועדה, זאת בעיה חמורה. אני לא יודע לנקוט עמדה בעניין הזה כי לי אמר מנכ"ל משרד ראש הממשלה שהוא מזמן דיון, הוא חושב שהבעיה חמורה והוא הולך לפתור אותה, אבל עכשיו אני שומע שהדיון נדחה.
<שכיב מוראד שנאן:>
לפי מה שהבנתי, הדיון היה צריך להתקיים ב-15 ביוני אבל הוא יתקיים רק בתחילת יולי.
<היו"ר משה גפני:>
אני צריך לבדוק. אנו נמצאים במדינה שהכל גלגלי שיניים ואחד מזיז את השני. זה לא שאנחנו לוקחים מקרה לגופו. בניגוד משרדים שכל אחד דואג למשרד שלו, אנחנו צריכים לראות את המערכת כולה.  
<מיכאל שפירא:>
אדוני, זאת פנייה לא רק של משרד המשפטים אלא גם של בתי הדין הרבניים, של רשות האכיפה והגבייה ושל הנהלת בתי המשפט. צריך להבין שהיא בעצם מעכבת גם אותנו ואנחנו לא קשורים לעניין.

<אייל אביטל:>
אדוני, אני רוצה להשיב לך, אם אתה מרשה לי.

<היו"ר משה גפני:>
כן.

<אייל אביטל:>
הרביזיה הקודמת שהוגשה - דווקא בגלל ההיכרות שלך עם עורכת הדין  דנה -  הוגשה בטענה שהגברת דנה מעכבת נושא מסוים.  לי היה חשוב לומר לוועדה, בגלל שטענו את מה שטענו, שאנחנו לא יכולים להתקדם עם העברת בתי הדין השרעים למקום שלהם.
<שכיב מוראד שנאן:>
היכן?

<אייל אביטל:>
בבית אגרון. אנחנו לא יכולים להתקדם עם השיפוץ של בתי הדין הדרוזים ולא יכולים לשלם לספקים שנותנים שירות לכלל האוכלוסייה בישראל בתחום.
<שכיב מוראד שנאן:>
אני רואה שאתה רוצה לסבך אותי. אני עומד על כך שהרביזיה הזאת תישאר. אין לי בעיה שיעכבו את הנושא של שיפוץ בתי הדין השרעים, גם המוסלמים וגם הדרוזים כשזה בא למנוע סכנת חיים שאורבת לאנשי אנשים כתוצאה מחיבורי חשמל לא תקינים ולא תקניים. זה פיקוח נפש יותר משיפוץ של מבנה.

<אייל אביטל:>
אני מבין. אני רק מציין לאדוני שלגברת שרית דנה בהקשר הזה אין שום נגיעה.

<שכיב מוראד שנאן:>
תתפלא לשמוע.

<היו"ר משה גפני:>
שכיב, מה אנחנו עושים?

<שכיב מוראד שנאן:>
נחכה לקבלת תשובה מהגורם המוסמך.

<היו"ר משה גפני:>
אנחנו מצביעים על הרביזיה של חבר הכנסת אחמד טיבי.

הצבעה
בעד אישור הרביזיה – אין

הרביזיה הוסרה

<היו"ר משה גפני:>
הרביזיה הוסרה ועל כן האישור נשאר בתוקף.

הסבר לגבי הנושא של ועדת התובענות במשרד הביטחון.

<דניאלה פרתם:>
אני אתחיל בוועדת התובענות ואחר כך אעבור לנושא הרכבת.

בנוגע לוועדת התובענות, כפי שציינתי, אני אחדד, מרבית הכסף מיועד להחלטות שהתקבלו במהלך השנה וכן כיום מתקיימים מספר שימועים שבסופם יחליטו אם מגיעים הפיצויים או לא. במידה שיוחלט  שכן, הכסף ישמש גם לזה.
<היו"ר משה גפני:>
בכמה כסף מדובר?

<דניאלה פרתם:>
21 מיליון שקלים.

<היו"ר משה גפני:>
אנחנו אישרנו את זה בלי רביזיה.

<דניאלה פרתם:>
כן, אישרתם.
ההסבר לגבי הרכבת. שאלתם האם סעיף האבטחה מופיע בחוזה. הסעיף מופיע בחוזה.

<היו"ר משה גפני:>
של סיטיפס?

<דניאלה פרתם:>
של סיטיפס, לרבות כל הפירוטים שנוכל להעביר לכם בהמשך.

<היו"ר משה גפני:>
לא הצבענו על זה.

<דניאלה פרתם:>
אני רוצה לחדד ולומר שהסעיף נמצא בחוזה.

<היו"ר משה גפני:>
אני לא אאשר את זה עכשיו אלא בישיבה הבאה. את לא צריכה לבוא שוב. אני רוצה לברר את החלק הזה של סיטיפס עם החוק של חבר הכנסת רותם ומקלב.

מה נשאר לנו?

<טמיר כהן:>
עוד הודעה אחת של הגנת הסביבה.

<היו"ר משה גפני:>
רביזיה על עודפים של הגנת הסביבה. אנחנו מצביעים.

הצבעה
בעד אישור הרביזיה – אין

הרביזיה נפלה

<שכיב מוראד שנאן:>
זה הולך לצער בעלי חיים?

<היו"ר משה גפני:>
להגנת הסביבה. לעודפי תקציב, קרן הניקיון, פרויקטים סביבתיים.

<שכיב מוראד שנאן:>
גלעד ארדן כל יום לוקח עוד נתח מהמשרד של אורית נוקד. אם זה לצער בעלי חיים, בוא נחכה עד שאורית תחליט.

<היו"ר משה גפני:>
לא. אלה עודפי תקציב. הוא לא לוקח עכשיו שום דבר.

אנחנו מצביעים על הרביזיה.
הצבעה
בעד  אישור הרביזיה – אין

הרביזיה נפלה

<היו"ר משה גפני:>
הרביזיה נפלה ועל כן ההודעה אושרה.

תודה רבה. הישיבה נעולה.

<הישיבה ננעלה בשעה 13:30>
